Всеки пази споменът за пророчицата Ванга и особено хората, които приживе са се докоснали до нея – Радио Верига Фокус
Петрич. Всеки пази споменът за пророчицата Ванга и особено хората, които приживе са се докоснали до нея. Това каза за Радио „Фокус“ – Пирин Зоя Димитрова, уредник в къща-музей „Ванга“ – Петрич. По думите й много по-интересно и много по-вълнуващо за всички, които работят за името Ванга е, че много млади хора, които никога не са я виждали, хора, които са на възраст от около 20 години, колкото се навършиха и от кончината на пророчицата миналата година, идват при тях. „Идват много студенти, които са на по19 – 20 години и се интересуват от феномена Ванга, поради факта, че техни близки, приятели, роднини са разказвали за чудесата, които е правела. Тази жена ще продължи, вярвайте слушатели, аз винаги съветвам и моите слушатели да вярват в нейните чудеса, защото тя ще продължи да ни закриля и пази. Тя не е случаен човек, който идва на границите, на територията на Петрич и особено на българската държава“, каза още Димитрова. Тя заяви, че за нея домът на Ванга е един малък, неразпознат храм. „В този дом когато човек прекрачи прага още от входната врата усеща една различна енергия която витае, която е енергията на пророчицата Ванга. Заставам зад собствените си думи и ще го потвърдя още един път, поради факта, че в този дом нещата, които се усещат като чувство и енергия се крият зад всяка една вещ.  Къщата е изключително малка, изключително приятна, изключително красива. Този дом е направен по вкуса на самата пророчица, в този дом когато човек дойде и се помоли аз вярвам на 100%, че това което той самия желае винаги ще му се сбъдне и най-малко ще бъде закрилян от пророчицата“, подчерта Димитрова. Ливия НИНОВА